ज्यादा वसूली करने वाली एजेंसियों पर होगी कार्रवाई : कलेक्टर
सीकर | कलेक्ट्रेटसभागार में गुरुवार को कलेक्टर एलएन सोनी की अध्यक्षता में राष्ट्रीय उपभोक्ता दिवस मनाया गया। इस मौके पर आयोजित संगोष्ठी में कलेक्टर ने कहा, उपभोक्ता अपने अधिकारों के प्रति जागरूक रहे। संगोष्ठी में गैस एजेंसी द्वारा डायरी के कूपन पर ज्यादा पैसा वसूलने का मामला सामने आया। कलेक्टर ने रसद विभाग के अधिकारियों को सख्त हिदायत दी कि अगर कोई एजेंसी संचालक ज्यादा वसूली कर है तो उस पर कड़ी कार्रवाई की जाए। उन्होंने कहा, कूपन के बदले पांच रुपए से ज्यादा वसूली नहीं की जा सकती। संगोष्ठी में एसके अस्पताल में दूध बूथ शुरू करवाने के सवाल पर उन्होंने कहा, मरीजों को जल्द ही निशुल्क दूध वितरण किया जाएगा। आवारा पशुओं के लिए बीड़ में जगह चिन्हित की जा रही है। कलेक्टर ने स्वच्छता अभियान को आगे बढ़ाने के लिए आमजन से सहयोग का आह्वान किया। उन्होंने कहा, हर व्यक्ति डस्टबिन में कचरा डाले और गाड़ी पहुंचने पर उसमें खाली कर दे। संचालन डीएसओ ताराचंद गोठवाल ने किया।
hin_Deva hin_Deva